Miguel Ángel Martínez

Miguel Ángel Martínez Martínez (sündinud 30. jaanuaril 1940 Madridis) on Hispaania poliitik.

Elulugu 
Martínez on õppinud Madridi ülikoolis. Juba üliõpilasena asus Martínez 1950. aastate lõpus juhtima põrandaalust ja antifašistliku Hispaania Sotsialistliku Noorteorganisatsiooni. Kui Hispaania korraasutused organisatsiooni tuvastasid, arreteeriti Martinez ja mõisteti vangi.

1962. aastal õnnestus tal Hispaaniast lahkuda ning Martínez asus elama Prantsusmaale. Eksiilis oli ta kokku 14 aastat Prantsusmaal, Austrias ja Belgias. Ta omandas filoloogilise hariduse Toulouse’i ja Viini Ülikoolides ja oli tegev sotsiaaldemokraatlikes ametiühingutes ja poliitilistes organisatsioonides. Kõige olulisem oli ta tegevus Rahvusvahelises Tööorganisatsioonis ja Euroopa Nõukogus, kus tegutses peamiselt noorte-, inim-, ja ametiühingute õiguste tugevdamisega.

Demokraatia taastamise ajal naasis 1975. aastal Martinez Hispaaniasse, kus osales aktiivselt Hispaania Sotsialistliku Tööpartei (PSOE) ja ametiühingute konföderatsiooni ülesehitamisel. Esimestel vabadel 1977. aasta valimistel valiti ta PSOE saadikuna Kongressi liikmeks, kuhu ta osutus tagasivalituks veel kuuel korral.

Parlamendis olles tegi Martínez rahvusvahelist karjääri, olles 1983. aastal Euroopa Nõukogu Parlamentaarse Assamblee liige ja 1985. aastal ENPA Hispaania delegatsiooni juht. 1992. aasta mais valiti Martinez ühehäälselt ENPA presidendiks ning ta oli organisatsiooni eesotsas 1996. aastani. 1990. aastal sai temast Hispaania delegatsiooni juht Lääne-Euroopa Liidus (WEU) ja aastatel 1986–1996 oli ta WEU assamblee asepresident. Sellele lisaks oli Martínez Parlamentidevahelises Liidus (IPU) asepresident ja aastatel 1997–1999 president.

1999. aastal valiti Martínez Euroopa Parlamendi koosseisu, kus ta esindas Hispaaniat ja PSOE väärtusi Sotsiaaldemokraatide ja demokraatide fraktsioonis. Teda valiti ka kuuendasse ja seitsmendasse Euroopa Parlamendi koosseisu ning 2007. aastast sai temast üks Euroopa Parlamendi asepresidentidest, kuhu ta valiti uuesti 2009. ja 2011. aastal tagasi. Euroopa Parlamendi liikmena tegeles Martinez peamiselt Euroopa Liidu laienemisprotsessiga ja arengukoostööga riikidega kolmandas maailmas. Asepresidendina keskendus Martinez suhete arendamisele ELi liikmesriikide parlamentidega ja ELi kandidaatriikidega.

Pärast ametiaja lõppu 2014. aastal on Martínez jätkuvalt seotud Euroopa Parlamendiga Euroopa Parlamendi Endiste Liikmete Ühenduse kaudu, mida ta esindab organisatsiooni saadikuna.

Viited 

Hispaania poliitikud
Sündinud 1940